Tanult Brassóban és Kolozsvárt; 1846-tól a pesti egyetemet látogatta mint medikus. Az 1848-ban szabadságharc kitörésekor a 82. honvédzászlóaljba állott, több csatában vett részt és az 1849. július 31-én a segesvári csatában hadnagy lett. Ezután Bécsben folytatta tanulását, ahol 1856. május 20-án orvosdoktorrá avatták. Később Karcag megválasztotta városi orvosnak; azonban 11 hónap múlva tanulása bevégzése végett visszatért Bécsbe és 1857. május 12-én sebészdoktor, május 20-án szülészmester lett. Olasz- és németországi utazása után mint gyakorló orvos Brassóban telepedett le, ahol 1869-től fogva a 23. honvédzászlóaljban ezredorvos is volt. Alapítója volt az első brassói petróleumgyárnak, tagja a megyei és Brassó városi törvényhatóságnak. Később nyugalomba vonult.